[ baca versi rumi di sini ]
هاري اين مروڤاکن هاري ايندين اول باݢي ڤيليهن راي نݢري (ڤ.ر.ن.) ملاک.
ڤد تاريخ اين دوا تاهون يڠ لالو⹁ دنيا ڤوليتيک تله دݢݢرکن اوليه کمنڠن لوار بياسا چالون باريسن ناسيونل (ب.ن.) دالم ڤيليهن راي کچيل (ڤ.ر.ک.) تنجوڠ ڤياي (ڤ.165)⹁ مڠالهکن چالون٢ ڤ.ڤ.ب.م.⹁ ݢرقن⹁ برجاس دان بيبس.
ڤ.ر.ک. ترسبوت دأداکن برايکوتن ککوسوڠن کروسي ڤرليمن ڤ.165 ستله ڤڽندڠڽ⹁ داتوء ويرا دوکتور فلسفه محمد فريد بن محمد رفيع درڤد ڤ.ڤ.ب.م. منيڠݢل دنيا. دالم ڤ.ر.ع.14⹁ الله يرحم تله ممنڠي کروسي ڤ.165 دڠن ماجوريتي 524 اوندي.
کڤوتوسن ب.ن. ملتقکن چالون درڤد ڤ.چ.م.⹁ وي جيق سيڠ دکاوسن يڠ همڤير انم ڤولوه ڤراتوس ڤڠوندي ملايو تله مڠوندڠ برباݢاي-باݢاي ڤرسيڤسي دالم کالڠن اورڠ راماي.
سدڠکن ڤ.ڤ.ب.م. يڠ ڤد کتيک ايت ماسيه براد ددالم کراجاءن ڤاکتن هارڤن (ڤ.ه.) تله ملتقکن چالون ملايو ياءيت حاج کرمايني سرديني.
حاصيل کرجا قوات ڤتوݢس ب.ن.⹁ خاصڽ ݢرق کرجا جنترا دان اکر اومبي امنو دبنتو اوليه ڤاس⹁ ب.ن. تله منڠ دڠن ماجوريتي بسر ياءيت 15,086 اوندي مڠالهکن ليم چالون لاءين.
اونتوق ريکود⹁ کتيک ايت ڤاس ماسيه بکرجاسام دڠن امنو دالم موافقت ناسيونل (م.ن.).
کيني ستله ڤ.ڤ.ب.م. کلوار درڤد ڤ.ه.⹁ ڤاس برسڤاکت ڤولا دڠن ڤ.ڤ.ب.م. ممبنتوق ݢابوڠن ڤرايکتن ناسيونل (ڤ.ن.) برسام-سام ستار⹁ ڤ.ڤ.س. دان ݢرقن.
بݢيتوله ‘فلوءيد’ اتاو موده براوبهڽ سيتواسي ڤوليتيک دمليسيا. هوبوڠن ڤوليتيک بوليه براوبه-اوبه دالم سکليڤ ماتل سموده کيت برتوکر باجو.
دالم ماس امڤت هاري لاݢي⹁ کيت باکل مڽقسيکن ڤرتاروڠن دݢلڠݢڠ نݢري هڠ تواه دأنتارا تيݢ ڤرتي بسر ب.ن.⹁ ڤ.ه. دان ڤ.ن⹁ سرتا ڤرتي ڤوترا يڠ ممبوات ڤنمڤيلن سولوڠ مريک دڠن ڤرتنديڠن دليم کروسي.
ڤ.ر.ن. ملاک اياله ڤيليهن راي ڤرتام ستله ڤ.ر.ن. سابه يڠ دأداکن ڤد سيمڤتيمبر 2020. ڤ.ر.ن. ترسبوت مڽقسيکن جاتوهڽ کراجاءن نݢري دباوه ݢابوڠن ڤ.ه. کڤد تاڠن ايکتن ڤ.ن.-ب.ن. دباوه ݢابوڠن رعيت سابه (ݢ.ر.س.).
اڤ يڠ مناريق اياله⹁ حال يڠ مڽببکن برلاکوڽ ڤ.ر.ن. ملاک اين اداله بݢيتو ميريڤ کڤد سبب برلاکوڽ ڤ.ر.ن. سابه.
دسابه⹁ ڤمبڠکڠ دباوه ڤيمڤينن موسى امان (ب.ن.) تله مڠاتاکن بهاوا کراجاءن نݢري سابه دباوه ڤ.ه. تله جاتوه ستله بلياو ممڤراوليه سوکوڠن ماجوريتي ادون سابه.
نامون⹁ کتوا منتري سابه کتيک ايت⹁ شافعي اڤضل تله برتيندق مموهون ڤمبوبرن دون سابه دان برلاکوله ڤ.ر.ن. سابه.
دملاک ڤولا⹁ ستله امڤت ادون کراجاءن مڠوبه سوکوڠن مريک کڤد ڤ.ه.⹁ مريک مندعوى کراجاءن نݢري (ݢابوڠن ب.ن.-ڤ.ن.) تله جاتوه.
سڤرتي جوݢ دڠن کيس دسابه⹁ يڠ دڤرتوا نݢري ملاک مموتوسکن اونتوق ممبوبر دون ملاک.
ڤ.ر.ن. سابه ممڤرليهتکن کراجاءن ڤ.ه. دباوه ڤرتي واريثن تله کاله کڤد ݢ.ر.س.
سکارڠ سوده تنتي سموا مات اکن ترتومڤو کڤد ڤ.ر.ن. ملاک اونتوق مليهت اداکه سوکوڠن ترهادڤ ڤ.ه. ددون ملاک ماسيه سقوات کتيک ڤ.ر.ع.14 يڠ لالو؟
باݢي ساي⹁ ڤ.ر.ن. ملاک اداله مناريق کران:
- اي ملاکر سجاره ڤوليتيک نݢارا اڤابيلا ݢابوڠن کراجاءن ڤوست برڤچه دالم ڤ.ر.ن. اين. چالون٢ ب.ن. اکن برتنديڠ مننتڠ چالون٢ ڤ.ڤ.ب.م. دان ڤاس يڠ برݢابوڠ دالم ڤ.ن. – ساتو ڤرکارا يڠ بهارو دالم ڤوليتيک تانه اءير⁏
- ڤ.ر.ن. اين اکن مڠوجي کقواتن جنترا ڤاس دالم ممبنتو ڤ.ڤ.ب.م. اونتوق ممنڠي ڤ.ر.ن. ملاک⁏
- ڤ.ر.ن. اين منجادي تندا ارس کقواتن ڤرتي٢ يڠ برتنديڠ⁏
- اي توروت منجادي ميدن دمان ڤرتي٢ ب.ن.⹁ ڤ.ه. دان ڤ.ن. مڠوجي ستراتݢي ڤوليتيک ماسيڠ٢ سبلوم مڠهادڤي ڤ.ر.ع.15.
ساي جوݢ مليهت کڤوتوسن ڤ.ر.ن. ملاک اکن ممڤڠاروهي سوکوڠن کڤد ڤرتي٢ يڠ برتنديڠ منجلڠ ڤ.ر.ع.15⹁ سلاءين مراملکن کڤوتوسنڽ.
ڤرتي يڠ ممنڠي کراجاءن ملاک اکن دݢمبرکن سباݢاي ڤرتي ڤيليهن رعيت دان بوليه ممڤڠاروهي سينتيمن ڤڠوندي اتس ڤاݢر دالم ڤ.ر.ع.15 ننتي.
کيت توڠݢو سياڤاکه يڠ باکل مناون سمولا ‘کوتا’ ملاک ڤد هاري سبتو⹁ 20 نوۏيمبر 2021.
Like this:
Like Loading...
zsm_Latn bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab ace_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab eng_Latn eng_Latn